xitoy hukumati bolalarning internetdan foydalanish vaqtini cheklaydi

xitoyning kibermakon masalalari boshqarmasi bolalarning internetdan foydalanish vaqtini qisqartirish loyihasini jamoatchilik muhokamasiga taqdim etdi. Bu haqda “South China Morning Post” xabar berdi.
Ma'lum qilinishicha, regulyator barcha onlayn o'yinlar, audio va video kontentga ega xizmatlar, striming saytlari va ijtimoiy tarmoqlarni cheklashni taklif qilmoqda. Buning uchun barcha onlayn xizmat ko'rsatuvchi provayderlar cheklovchi “yoshlar rejimi”ni ishga tushirishi kerak bo'ladi.
Misol uchun, internet provayderlari voyaga yetmaganlarning internetda o'tkazishlari mumkin bo'lgan vaqt miqdoriga, shuningdek, kunlik xarajatlar va onlayn xaridning maksimal qiymatiga cheklov qo'yishi kerak bo'ladi.
Pekin rasmiylari 13 aprelga qadar ushbu tashabbus bo'yicha fikr-mulohazalarni qabul qiladi. xitoyning Tencent va ByteDance internet gigantlari allaqachon “yoshlar rejimi”ni joriy qilgan.
Ta'kidlanishicha, cheklovlar 18 yoshgacha bo'lgan 180 million xitoylik internet foydalanuvchisiga taalluqli bo'lishi mumkin. Loyiha e'lon qilingandan so'ng xitoy gigantlari aktsiyalari qiymati tushib ketgan. Jumladan, Tencent 10 foizga, Bilibili 19 foizga, NetEase 8 foizga arzonlashgan.
Ma'lumot o'rnida, avvalroq xitoy hukumati bolalarga haftasiga uch soatdan ortiq onlayn o'yin o'ynashni taqiqlagandi. Juma, shanba va yakshanba kunlari, shuningdek, bayramlarda faqat soat 20:00 dan 21:00 gacha onlayn o'yin o'ynashga ruxsat berilgan.
Avvalroq xitoyda maktab o'quvchilarining formasini chiplash boshlangandi.